ABUs nordamerikanske distributør gikk konkurs i 1978, og ABU kjøpte opp firmaet i samarbeid med den franske snelleprodusenten Mitchell. De fikk med dette kontroll over salg og distribusjon i sitt største marked. Lennart Borgström får ansvar for å få selskapet på beina, nå under navnet Garcia Tackle. Franskmennene trakk seg imidlertid ut av selskapet innen året var omme, og navnet ble endret til ABU Garcia, Inc. Garcia var det navnet de fleste i det amerikanske markedet forbandt med ABU-produktene, og ABU i seg selv var litt for arabisk klingende. Garcia hadde siden de startet importen av Ambassadeur-sneller til USA på slutten av 50-tallet fått merket produktene med både AB Urfabrikken/ABU og Garcia.